Ka ho khetheha ke ile ka thabela lilemo tseo ke ileng ka li qeta ke sebeletsa Lefapheng la Tšebeletso. Lefapheng leo ke ile ka sebetsa le Mor’abo rōna T. J. Sullivan (eo ha a reneketsoa a neng a bitsoa Bud). E ne e bile molebeli oa lefapha leo ka lilemo tse ngata. Ho boetse ho na le ba bang bao ke ileng ka ithuta lintho tse ngata ho bona. E mong oa bona e ne e le Fred Rusk, ea neng a nkoetlisa. Ke hopola hantle ha ke ne ke mo botsa ke re: “Fred, ke hobane’ng ha u etsa liphetoho tse ngata hakaale mangolong a mang ao ke a ngotseng?” O ile a tšeha ’me a re: “Malcolm, ha u bolella motho ntho le shebane, u ka boela ua e hlalosa ka mantsoe a eketsehileng, empa ha u ngola, haholo-holo lengolo le tsoang mona, le lokela ho utloahala hantle le be le nepahale ka hohle kamoo ho ka khonehang.” Eaba o bua ka mosa o re: “U se ke ua tšoha—u etsa mosebetsi o tsoileng matsoho, ’me ha nako e ntse e ea, u tla etsa hantle le ho feta.”